kardosdrur/scandi-wiki huggingface dataset:
Aage Dons

Aage Dons (født 19. august 1903 på gården Svanholm ved Frederikssund, død 13. oktober 1993 på Frederiksberg) var en dansk forfatter.

Aage Dons debuterede i 1931 med hørespillet Walpurgisnacht og i bogform i 1935 med romanen Koncerten – han ville i øvrigt oprindelig være musiker.

Personerne i Aage Dons' forfatterskab er de ensomme og rodløse, og handlingen er ofte bygget op om en hændelse eller en oplysning, som pludseligt ændrer alt for hovedpersonen. Personerne er ofte frit tegnet efter virkelige personer, han har mødt. Der genfindes ofte selvbiografiske træk.

Blandt Dons' mest kendte romaner er De uønskede (1938), Frosten paa Ruderne (1948) og Den svundne tid er ej forbi (1950).

Han skrev fra 1935 til 1979 i alt 35 bøger, langt de fleste romaner og novellesamlinger, og modtog hædersbevisninger som De Gyldne Laurbær (1954), Kollegernes Ærespris (1954), Det anckerske Legat (1956), Herman Bangs Mindelegat (1959), Drachmannlegatet (1965) og Holberg-medaljen (1966).

Eksterne henvisninger 
 
 Aage Dons på litteraturpriser.dk
 

Romanforfattere fra Danmark
Novelleforfattere fra Danmark
Dramatikere fra Danmark
Modtagere af Boghandlernes gyldne Laurbær
Dansksprogede forfattere fra Danmark
Modtagere af Holbergmedaljen
Allan Bock

Allan Asp Bock (9. februar 1890 i København – 5. januar 1982 sammesteds) var en dansk civilingeniør, erhvervsmand og forfatter.

Han var søn af fabrikejer, ingeniør Alexander Bock og hustru Alma f. Fenger, blev student fra Borgerdydskolen i Helgolandsgade 1908 og cand. polyt. 1915. Bock blev så ingeniør ved familiefirmaet O.F. Asps Lys- og Sæbefabrikker 1915 og medindehaver af samme fra 1917. 1919 var han medstifter af Det Danske Medicinal- & Kemikalie Kompagni og var direktør i samme 1919-24, direktør for The Polish Oversea Trading Co., Ltd. 1924-26, medindehaver af Harild Vandmølle Ørredkulturer til 1934 og havde derefter egen ingeniørvirksomhed.

Bock blev forretningsleder for firmaet Le Klint 1943, direktør for samme 1945 og var medlem af direktionen for A/S Le Klint 1953-71, derefter kommitteret. Han var konsulent ved Industrirådets studiekommission 1917-19, ved Alex Foss' og C.F. Jarls Fond 1924-34, ved Laurits Andersens Fond 1934-38 og var medlem af Industrirådet 1918-25.

Han er begravet på Assistens Kirkegård.

Hæder 
 1972: Adam Oehlenschläger-legatet
 1974: Kritikernes ærespris

Ægteskaber 
Gift l. gang 26. marts 1915 med Agnete Cathrine Ræder (25. februar 1891 - 11. august 1988), datter af kontorchef Johan George Frederik Ræder (1834–1909) og Agnes Elise Albertha Helsted (1848–1929, gift 1. gang 1874 med magister Oscar Alexander Ræder, 1844-1877). Ægteskabet opløst 1922.

Gift 2. gang 24. juni 1952 i Bethlehemskirken med forretningsleder Agnete Bech (7. juli 1910 i Silkeborg - ? (gift 1. gang 1936 b.v.) med baron Emil Gyldenkrone, 1910-(dødsformodningsdom)1955; ægteskabet opløst 1943), datter af proprietær Jens Bech (1882-1968) og Agnes Laursen (1882-1927).

Forfatterskab 
 Byen ved Floden, Digte fra Polen, 1928.
 Sang. Hørespil med Musik af Ebbe Hamerik, Statsradiofonien 1933.
 Øen, 1942, roman.
 Bogen om Ruth, 1955, fortælling på vers
 Skrevet i mandtal, 1968, versroman.
 Lavinen, 1971 versroman.
 Digte, kronikker m. v. i presse og tidsskrifter
 Tekniske arbejder om fiskerispørgsmål, erstatningsproblemer
 Har oversat Zofia Nałkowska: Enkehuset (Det Kongelige Teater, 1931).

Kilder 
 Kraks Blå Bog 1974

Eksterne henvisninger 
 
 Allan Bock på Dansk Forfatterleksikon

Dramatikere fra Danmark
Personer fra København
Digtere fra Danmark
Romanforfattere fra Danmark
Ingeniører fra Danmark
Medlemmer af Industrirådet
Personer i Kraks Blå Bog (afdøde)
Personer i Dansk Biografisk Leksikon
Danskere i 1900-tallet
Erhvervsfolk fra Danmark
Oversættere fra Danmark
Dansksprogede forfattere fra Danmark
Studenter fra Københavns Åbne Gymnasium
De syv søstre (Norge)

De syv søstre er en fjeldkæde på øen Alsten i Alstahaug kommune i Nordland fylke i Norge. Fjeldformationen består af syv bjergtoppe som præsten Petter Dass navngav efter sagnet om de syv søstre. De syv bjergtoppe hedder (fra Nordøst mod sydvest): Botnkrona (1072 moh.), Grytfoten (1019 moh.), Skjæringen (1037 moh.), Tvillingene (945 og 980 moh.), Kvasstinden (1010 moh.) og Breitinden (910 moh.).

Fjeldrækken kaldes også for "harven", idet den ligner en harve med bunden i vejret.

Der er stier op til toppene og mellem dem. På hver af toppene findes en notesbog, hvori man kan skrive sit navn. Har man besteget alle syv, kan man erhverve sig et certifikat i den lokale turistforening. Rekorden for bestigning af alle syv toppe er lige under 4 timer.

Bjerge i Nordland
Alstahaug
Thiele (optikerkæde)

Thiele (formelt F.A. Thiele A/S) er en dansk optikerkæde, der består af 85 butikker.

Firmaet blev grundlagt 21. marts 1817 efter at Frederik VI gav grundlæggeren Frederik Anton Thiele tilladelse til at "forfærdige og udsælge samtlige til Astronomien, Matematikken, Chymien, Physikken, Optikken. Mineralogien og Mekanikken henhørende Instrumenter og Redskaber."

Den første butik lå i Valkendorfsgade i det centrale København, flyttede senere til hjørnet af Løvstræde og Købmagergade for i 1892 at overtage ejendommen Købmagergade 3, hvor hovedforretningen stadig har adresse. Den første filial åbner i 1929 i Bispensgade i Aalborg, men ekspansionen tager først rigtig fart i 1960'erne og 1970'erne. I 1930'erne får Thiele sloganet Øjet får hvile i brillen fra Thiele, der stadig den dag i dag er kædens slogan. Siden 1931 har Thiele været kongelig hofleverandør.

I september 2002 slog Thiele dørene op til Danmarks første brillemuseum. Museet er placeret i butikken i Købmagergade.

Thieles sidste ejer, Jens F.A. Thiele, der var femte generation i virksomheden, solgte i 2005 kæden til rigmanden Jens Henrik Brandt, der købte 95% af aktierne. De resterende 5% blev købt af den konkurrerende optikerkæde Profil Optik, der senere har solgt dem til Jens Henrik Brandt, som i dag ejer hele Thiele.

Kilder og eksterne henvisninger 
 Thieles hjemmeside

Referencer 

Optikerkæder i Danmark
Danske virksomheder etableret i 1817
Leverandører til Det Kongelige Danske Hof
Harrods

Harrods, grundlagt 1834, er et berømt stormagasin i Knightsbridge i den vestlige del af det centrale London.

Stormagasinet blev grundlagt af Charles Henry Harrod i 1834 og har siden 1849 ligget i Knightsbridge. Oprindeligt var butikken blot en grøntsagsforretning. I dag råder den over et salgsareal på 92.000 m² og har 5.000 ansatte. Det er Londons – og angiveligt også Europas – største stormagasin.

Huset har siden 1974 været mål for tre bomber, som IRA stod bag. Sidste gang – 17. december 1983 – kostede angrebet 6 mennesker livet.

Harrods blev i 1985 købt af forretningsmanden Mohamed Al-Fayed, hvis søn Dodi Al-Fayed var kæreste med prinsesse Diana.

Stormagasinet er rigt udsmykket, og den britiske designer Kevin McCloud har bl.a. designet en del loftsudsmykningen i madafdelingen.

Dresscode 
I 1989 indførte Harrods en dresscode for deres kunder. Kunder der ikke følger denne dresscode får nægtet adgang til butikken. Blandt de ting, som ikke er tilladt er uniformer, cykelshorts, korte shorts, badetøj, klipklapper, bare fødder, korte bluser der efterlader et stykke af maven bar samt meget beskidt eller slidt tøj. Blandt de personer, som er blevet afvist er popsangeren Kylie Minogue, Jason Donovan, Luke Goss, en spejdertrop, en kvinde med hanekam, og hele førsteholdet på FC Shakhtar Donetsk der var iført træningstøj.

Referencer

Eksterne henvisninger 
 Harrods hjemmeside

Stormagasiner
Virksomheder i London
Seværdigheder i London
Etableret i 1834
Detailvirksomheder fra Storbritannien
Stormagasin

Et stormagasin er en butik, der er opdelt i flere afdelinger, der hver især fungerer som en specialbutik. (Deraf den engelske betegnelse department store). I nogle stormagasiner som Illum drives afdelingerne af de enkelte mærkevareleverandører som små shop-in-shops.

Sortimentet omfatter primært non-food varer som tøj, sko, sportsudstyr, parfume, smykker, bøger, legetøj, isenkram, elektronik, interiør og eventuelt møbler. Tøj er oftest den varegruppe, der udgør den største del af omsætningen. Mange stormagasiner sælger også fødevarer.

Historie 
Stormagasinerne kom frem i midten af 1800-tallet. Til Første Verdenskrig blev der åbnet stormagasiner i næsten alle storbyer i Europa og USA. Fx britiske Harrods (1849) og Marks & Spencer (1884), franske Le Bon Marché (1852), amerikanske Macy's (1858) og Sears, tyske Kaufhaus des Westens (1905), finske Stockmann (1862), svenske Åhléns (1899) og danske Magasin du Nord (1868).

Stormagasiner i Danmark 
I Danmark findes tre egentlige stormagasiner: Magasin (1868), Illum (1891) og Salling (1906)

Tidligere stormagasiner i Danmark  

 Crome & Goldschmidt, 1861-1971, København
 Daells Varehus, 1910-1999 , København, 1985 - 1999, Aarhus
 I.G.-Varehuset, Odense, overtaget af Magasin  ca. 1967
 SBV, 1934-1985, Aarhus, overtaget af Daells 
 Anva, 1957-1987, landsdækkende
 Messen, ?- 1972, Købmagergade 42 - 48 København K.
 Havemanns Magasin, 1919-1975, Vesterbrogade 74-76 i København og en filial i Lyngby Storcenter.
Fonnesbech (stormagasin), 1938-1970, Østergade 47 i København
Gummiakacie

Gummi-Akacie (Acacia senegal) er et lille til mellemstort, løvfældende træ.

Beskrivelse 
Kronen er paraplyformet og grenene er vandrette med svagt opstigende skudspidser og talrige dobbelttorne. Barken er meget variabel. Knopperne er spredtstillede, og bladene er dobbelt finnede med et lige antal finner, der hver bærer uligefinnede, ovale til elliptiske småblade. Bladrandene er hele og begge bladsider er grågrønne.

Blomstringen sker umiddelbart før eller lige under begyndelsen af regntiden. Blomsterne er samlet i små aks, der sidder lige oven for de dobbelte torne. De enkelte blomster er gule eller flødehvide og uregelmæssige (typiske ærteblomster). Frugterne er lange, papirtynde bælge med få frø.

Rodnettet er kraftigt med en dybtgående pælerod og et vidt udbredt netværk af siderødder.

Højde x bredde: 15 x 10 m.

Voksested 
Arten er vidt udbredt fra Senegal i vest over Etiopien og Somalia til Indien i øst. Mod syd når den frem til Natal-provinsen i Sydafrika. Den trives bedst i områder med 200-400 mm regn om året, men den kan klare sig med helt ned til 100 mm og en tørtid på op til 11 måneder. Den foretrækker veldrænede, grusede jordtyper, men kan også trives på mere lerholdig bund.

Anvendelse 
Gummi-Akacie bruges som leverandør af en indtørret saft, Gummi arabikum, men den er også meget anvendelig i skovlandbrug, hvor man dyrker den for dens evne til at løsne og gøde jorden, eventuelt sammen med Vandmelon, Hirse og fodergræs.
Som fødevaretilsætning bruges gummi arabikum under nummer E414.

Symbiose 
Planten har symbiose med kvælstofsamlende bakterier. Bladene indeholder 10-13 % fordøjeligt protein og 0,12-0,15 % fosfor. Frøene er spiselige for mennesker.

Kilder 
 Senegal Gum Acacia på blueplanetbiomes.org
 Saudiaramcoworld.com

Litteratur 
 International Board for Plant Genetic Resources: Forage and browse plants for arid and semi-arid Africa, FAO og IBPGR 1984
 H. von Maydell: Trees and Shrubs of the Sahel, 1986 
 P.E. Oleghe og F.K. Akinnifesi: Gum yield of Acacia senegal as affected by soil water potential and season i Nitrogen Fixing Tree Research Reports 1992 nr. 10: side 106-109.
 J.H. Ross: A Conspectus of the African Acacia Species. Memoirs of the Botanical Survey of South Africa, 1977 

Lægeplanter
Nytteplanter
Akacie
Tim Tam Slam

Tim Tam Slam (eller Tim Tam sugerør eller Tim Tam Explosion) er en leg med chokoladekiks, der går ud på at lave en australsk chokoladekiks kaldet Tim Tam om til et sugerør ved at bide to modsatte hjørner af kiksen og derefter bruge kiksen som sugerør. Legen stammer fra Australien og har spredt sig derfra.

Eksterne henvisninger 
shotgunning a TimTam 
Tea-sucking record attempt

Madkultur
Spil og lege
Tim Tam

Tim Tam'er er chokoladekiks lavet af det australske firma Arnott's Biscuits. En Tim Tam består af to lag chokoladekiks separeret af lys chokoladecremefyld og dækket af et tyndt lag chokolade.

Ifølge Arnott's bliver der solgt omkring 35 millioner pakker hvert år – næsten 400 millioner kiks, hvilket i gennemsnit er ca. 1,7 pakke pr australier. Tim Tam'er blev første gang produceret og sat på markedet i 1964. De blev navngivet af Ross Arnott, som havde medvirket i Kentucky Derby i 1958, hvorefter han besluttede at navnet på den vindende hest Tim Tam var perfekt til den nye linje af kiks.

Se også 
 Tim Tam Slam

Kilder 

Kiks
Chokolade
Hjortetaksolie

Hjortetaksolie er en sort tyktflydende væske lavet ved destillation af hjortetakker, ben, brusk, horn og hår. Hjortetaksolie afgiver en meget karakteristisk lugt.

Anvendelse 
Hjortetaksolie bruges til at holde katte, hunde, harer, kaniner, mårer og andre dyr borte, f.eks. for at forhindre planter i at blive spist eller gnavet af eller til at skræmme indtrængende dyr ned fra lofter med.

Bekæmpelsesmidler
Moonspell

Moonspell er et portugisisk gothic-doom metal-band dannet i 1992. Gruppen udgav deres første ep Under the Moonspell i 1994, et år før deres udgivelse af debutalbummet Wolfheart. Bandets popularitet voksede hurtigt og de blev et af de mest kendte bands i Portugal. Moonspell nåede toppen af de portugisiske hitlister med albummet Sin/Pecado og er sammen med Metallica og Iron Maiden de eneste metalbands der har opnået første pladsen på de portugisiske hitlister med udgivelsen af deres seneste album Memorial i 2006. Med Memorial var Moonspell også det første portugisiske band der blev tildelt guld status. Gruppen er også meget populær i Tyskland og med albummet Memorial har de trådt ind som nummer 68 på Top 100 listen.

Medlemmer

Nuværende medlemmer 
 Fernando Ribeiro (Langsuyar) – Vokal
 Miguel Gaspar (Mike/Nisroth) – Trommer
 Ricardo Amorim (Morning Blade) – Guitar
 Pedro Paixão (Passionis/Neophytus) – Keyboard / Guitar
 Aires Pereira (Ahriman) – Bas

Tidligere medlemmer 
 Luís Lamelas (Malah/Fenrir) – Guitar
 João Pedro (Ares/Tetragrammaton) – Bas (1989 – 1997)
 Sérgio Crestana – Bass (1997 – 2003)
 Niclas Etelävuori (Amorphis) – Bas 2003 (Kun i studiet)

Diskografi

Studiealbums 
 Wolfheart (1995)
 Irreligious (1996)
 Sin/Pecado (1998)
 The Butterfly Effect  (1999)
 Darkness and Hope (2001)
 The Antidote (2003)
 Memorial (2006)
 Under Satanæ (2007)
 Night Eternal (2008)
 Alpha Noir (2012)
 Extinct (2015)
 1755 (2017)
 Hermitage (2021)

Demoer 
 Serpent Angel (Morbid God reklame) (1992)
 Anno Satanae (1993)

Ep'er 
 Wolves From The Fog (1994)
 Under the Moonspell [EP] (1994)
 2econd Skin (1997)

Singler 
 Opium (1996)
 The Butterfy Effect (1999)
 Nocturna] (2001)
 Everything Invaded (2003)
 Finisterra (2006)

Opsamlingsalbums 
 The Great Silver Eye (2007)

Eksterne henvisninger 

 Officielle hjemmeside
 Serpent Angel – unofficielle hjemmeside og forum

Fodnoter 

Metalgrupper fra Portugal
Folkemetalgrupper
Musikgrupper fra 1992
Mark Henry

Mark Henry (født 12. juni 1971) er en amerikansk fribryder og kåret som en af verdens stærkeste mænd i 1992 da han deltog i kategorien ved De Olympiske Lege.

Biografi

World Wrestling Federation 
Mark Henry blev omtalt som verdens stærkeste mand da han ankom til WWF i 1996. Hans første fejde var med Jerry Lawler, som han kostede en sejrved WWF Summerslam 1996, da han hjalp Jake Roberts – Jerry Lawlers modstander. Ved In Your House: Mind Games var det Henry selv, der besejrede Jerry Lawler. Han blev i 1997 medlem af Nation of Domination, og fortsatte som medlem til gruppen forsvandt igen. I 1999 og 2000 var Henry med i nogle af de mest ydmygende storylines nogensinde i WWF historie. Rygtet siges at WWF havde fortrudt at de skrev en 10-års kontrakt med Henry, og derfor prøvede at få Henry selv til at bakke ud af sin kontrakt med pinlige storylines. Han fik kælenavnet Sexual Chocolate, og indledte et forhold med den 80-år gamle Mae Young, samt et forhold med en drag queen og historier om hans første seksuelle oplevelse med sin søster. Henry fejdede med Viscera, indtil han blev sendt til OVW for at forbedre sine skills.

World Wrestling Federation/Entertainment del 2 
Henry vendte tilbage til WWF, nu WWE, i 2002 på SmackDown!. Henry havde dog meget lidt succes og jobbede bare til stjernerne. Han forsvandt igen i et års tid. I 2003 dukkede han dog op igen, denne gang på RAW med Theodore Long som manager. Henry var i denne periode bl.a. involveret i en fejde med Goldberg, som Triple H havde sat en dusør på. Mark Henry blev senere skadet igen, og forsvandt endnu engang.

World Wrestling Entertainment del 3 
Mark Henry dukkede op i slutningen af 2005 på SmackDown!, hvor han hjalp MNM til en sejr over Rey Mysterio og Batista. Mark Henry fortsatte en fejde med Batista i en periode, og det blev senere til en fejde med The Undertaker som han mødte ved WWE WrestleMania 22 i en Casket Match, men denne vandt Undertaker. I sommeren 2006 blev han endnu engang skadet, og dukkede først op i slutningen af 2007 igen.

Eksterne henvisninger 

 
 

Wrestlere fra USA
Joe Jordan

Joseph "Joe" Jordan (født 15. december 1951 i Carluke, Skotland) er en skotsk fodboldtræner, der i øjeblikket arbejder som en af Harry Redknapps assistenter på Premier League-holdet Queens Park Rangers. Han er også tidligere professionel fodboldangriber, og han har spillet for blandt andre Leeds United, Manchester United og Milan. Han er den eneste skotske spiller, som har scoret ved tre VM-slutrunder (1974, 1978 og 1982).

Jordan blev i 2005 indlemmet i Scottish Football Hall of Fame.

Referencer

Eksterne henvisninger 
 Profil af Joe Jordan  på ScottishFA.co.uk 
 Fakta om Joe Jordan  på Soccerbase 
 Fakta om Joe Jordans Tænerkarriere  på Soccerbase 
 Profil af Joe Jordan  på LondonHearts.com 
 Joe Jordans Hjemmeside  på JoeJordan.info 

Fodboldspillere fra Skotland
Fodboldspillere fra Greenock Morton F.C.
Fodboldspillere fra Leeds United F.C.
Fodboldspillere fra Manchester United F.C.
Fodboldspillere fra AC Milan
Fodboldspillere fra Southampton F.C.
Fodboldspillere fra Heart of Midlothian F.C.
Fodboldspillere fra Bristol City F.C.
Fodboldtrænere fra Skotland
Fodboldtrænere fra Bristol City F.C.
Fodboldtrænere fra Heart of Midlothian F.C.
Fodboldtrænere fra Stoke City F.C.
Fodboldtrænere fra Portsmouth F.C.
Medlemmer af Scottish Football Hall of Fame
Deltagere ved verdensmesterskabet i fodbold 1974
Deltagere ved verdensmesterskabet i fodbold 1978
Deltagere ved verdensmesterskabet i fodbold 1982
Tony Award

Antoinette Perry Awards for Excellence in Theatre, bedre kendt som Tony Awards, er en amerikansk teaterpris som uddeles af American Theatre Wing og League of American Theatres and Producers. Prisene bliver uddelt årlig i New York.

Vinderliste
En liste over historiske vindere af Tony Awards findes på infoplease.com.

Fodnoter

Ekstern henvisning 
 Tony Awards – officielt website

Teaterpriser
Amerikansk kultur
Prisuddelinger
Sugerør

Et sugerør er et aflangt og hult cylinder som anvendes til at drikke væsker med, almindeligvis bruges sugerør ved festlige lejligheder. Farve, form og materiale varierer meget. De fleste er ensfarvet og kan bøjes få centimeter fra den ene ende for at anvendelighed er mere ergonomisk. Nogle sugerør kan også trækkes ud og dermed gøres længere. Denne mekanisme er især brugt ved sugerør vedhæftet brikjuice.

Sugerøret placeres med den ene ende i væsken og munden sættes om den anden ende og med munden suges væsken op i munden og den drikkes derefter.

I Argentina og nogle af landene omkring bruges sugerør af metal, ofte af sølv, kaldet en bombilla til at drikke mate.

Andre anvendelser 
Et sugerør kan også bruges som musikinstrument. For at spille på et sugerør må man bide den ene ende flad, hvorefter den fungerer lignende et dobbelt rørblad, som eksempelvis er benyttet ved en fagot. Man kan ændre tonen enten ved hjælp af embouchure eller ved at tildække små huller, man klipper i sugerøret.

I legen Tim Tam Slam laves et sugerør af kiksen Tim Tam.

Eksterne henvisninger 

History of beer and bread (and Sumerian straws)
How plastic drinking straws are made
A little talk about plastic straws 

Bordservice
Drikkevarer
Fluidmekanik
The World of Peter Rabbit and Friends

The World of Peter Rabbit and Friends er en tegnefilmserie af BBC, der blev sendt fra i 1992 og med nye afsnit i 1993 og 1995. I Danmark blev den vist på DR1, mens juleafsnittet om skrædderen i Gloucester er blevet vist på TV 2 i julen (senest i 2003). Serien omhandler Beatrix Potter (spillet af Niamh Cusack) og hendes univers af figurer, heriblandt Peter Kanin.

Episoder
 Historien om Peter Kanin og Benjamin Langøre (org. titel: The Tale of Peter Rabbit and Benjamin Bunny)
 Historien om Tom Kispus og Emma Gås (org. titel: The Tale of Tom Kitten and Jemima Puddle-Duck)
 Historien om Artig Per (org. titel: The Tale of Pigling Bland)
 Historien om Samuel Knurhår (org. titel: The Tale of Samuel Whiskers, or the Roly-Poly Pudding)
 Historien om Skrædderen i Gloucester (org. titel: The Tailor of Gloucester)
 Historien om Fru Stikke Prikke og Joakim Fisker (org. titel: The Tale of Mrs. Tiggy-Winkle and Mr. Jeremy Fisher)
 Historien om Flopsy kaninerne og Fru Pyllermus (org. titel: The Tale of the Flopsy Bunnies and Mrs. Tittlemouse)
 Historien om Hr. Grævling (org. titel: The Tale of Mr. Tod)
 Historien om de to slemme mus og Johnny By-mus (org. titel: The Tale of Two Bad Mice and Johnny Town-Mouse)

Animerede tv-serier
Gregory Helms

Gregory Shane Helms (født 12. juli 1974) er en amerikansk fribryder, der i øjeblikket kæmper for WWE som Gregory Helms. Nogle kender ham måske bedre fra hans superhelte rolle som The Hurricane.

Eksterne henvisninger 

 

Wrestlere fra USA
Skivarp

Skivarp er et byområde med 1 250 indbyggere i Skurup Kommune, Skåne Län, Sverige. Skivarps kirke er fra 1100-tallet. I 1570 fik Christen Hansen Munk til Tåbdrup Skiverup i len. Lenet blev indløst fra hans arvinger i 1598.

Eksterne henvisninger
Skivarp just nu

Referencer 

Byer i Skurups kommun
René Goguen

René Goguen (født 15. december 1983) er en fransk-canadisk fribryder og bodybuilder, der nok bedst er kendt som René Duprée fra sin tid hos WWE, og nu som René Bonaparte i den japanske wrestling promotion HUSTLE.

Eksterne henvisninger 

 

Wrestlere fra Canada
Klågerup

Klågerup er en by med cirka 1.800 indbyggere i Svedala Kommune i det sydøstlige Skåne. Klågerup slot er fra begyndelsen af 1400-tallet. I byen findes et mindre industriområde.

Under Napoleonskrigene gjorde skånske bønder oprør mod ekstra udskrivning til svensk militærtjeneste. I 1811 dannede bønderne en bondehær på omkring 1.500 bønder og karle og drog mod Klågerup, hvor de blev slået af svenske tropper i den såkaldte 'Massakren i Klågerup'.

Byer i Svedala kommun